
Om forfatterene

Øistein Norum Monsen (f.1973) har jobbet som undersøkende journalist og fotograf siden 2006. Som Dagbladet-journalist har han vunnet IR-prisen og Data-Skup.

Torgeir P. Krokfjord (f. 1982) har jobbet som undersøkende journalist i Dagbladet siden 2008. Han har vunnet Skup-diplom og Den store journalistprisen.

Om boken

I politiet har det lenge vært en åpen hemmelighet at Marius Borg Høiby har tett omgang med kriminelle. I denne boka avslører to erfarne gravejournalister hvordan Marius og vennene hans kan kobles til noen av Europas mest notoriske narkogjenger. Og i begivenhetens sentrum er et hvitt stoff, med en kilopris på en million kroner. Kokain.


Denne boken er laget med støtte fra Fritt ord og

Norsk faglitterær- og oversetterforening (NFFO).

Prolog

Vi satt på motsatt side av hver vår øy i det åpne kontorlandskapet i Dagbladets redaksjonslokaler på Hasle i Oslo. 

Det var høsten 2023. Vi hadde vært kolleger i 15 år og samarbeidet om noen få saker, men jobbet stort sett med hver våre prosjekter. Nå satt vi sammen i avisas gravegruppe. Begge hadde krim som fagfelt, men over tid hadde vi nærmet oss krimmisene fra hver vår kant. Øistein jobbet med gjengkriminelle på østkanten, Torgeir med hvitvasking og hvitsnippkjeltringer på vestkanten. Nå begynte de samme personene å dukke opp i begges undersøkelser.

Det første felles sporet var en adresse i Dronning Eufemias gate i Bjørvika som etablerte en direkte kobling mellom østkantgangstere og den kokainsniffende vestkantfiffen. Da vi nøstet videre i nettverkene som kunne kobles til denne adressen, dukket ett interessant navn opp.

Marius Borg Høiby.

I desember 2023 oppdaget vi den første koblingen mellom kronprinsessens sønn og organiserte kriminelle. Vi stilte spørsmålet: Hvor nær har tungt kriminelle vært på kongehuset?

En motorvei utenfor Rotterdam, vest i Nederland, 29. juni 2024, klokken 08.30.

En 35 år gammel mann satt i en sliten Volkswagen Golf.  Ved siden av ham satt faren hans.

De svingte ut på motorveien, nordover fra Rotterdam.

I bilen var det 18 kilo kokain.

Dette skulle være den siste turen. De skulle peise opp til Svinesund og så komme seg hjem til Norge. Sønnen skulle levere dopet, cashe inn, nedbetale gjeld – komme seg ut av en salig røre som hadde preget livet hans de siste årene: kokaingjeld, festing, gambling og dårlige venner.

Det hadde ikke sett slik ut fra utsiden, når tusenvis av fans jublet for prestasjonene hans.

En gang i tiden var Fredrik Gulsvik det kanskje største spisstalentet i norsk fotball. 

Fredrik og pappa hadde ikke cruiset lenge nordover på en morgenstille motorvei før det kom et titall biler i stor fart bakfra. Biler med større motor enn den lille Golfen, fulle av topptrente politifolk, narkojegere med maskingevær, håndjern og en klar instruks:

Pågrip Fredrik Gulsvik. Pågrip faren hans. Ta kontroll på kokainet.

De 18 kiloene kokain som politiet fant i Golfen, er første spor i en kjede som kobler topp og bunn i det norske samfunnet. Som kobler øst og vest. Som forbinder rik og fattig. En kjede, og et stoff, som kan rive familier i filler. Fra Holmlia til Holmenkollen.

Kokainet i Golfen knytter de som vinker fra slottsbalkongen, som henger på hyttetoaletter hele kongeriket rundt, til folka som sprenger bomber i boligblokker, som ødelegger liv, som betaler småunger for å frakte dop og bli drapsmenn.

Denne kokainturen skulle være Fredrik Gulsviks siste.

Men ikke på denne måten.

De 18 kiloene kokain i den slitne Golfen åpnet dører til informasjon det aldri var meningen at skulle bli offentlig kjent.


Del 1

Marius

Klokka halv ett på formiddagen søndag 4. august i 2024 fikk Oslo-politiet en telefon.

Personen i røret tipset om en voldshendelse i en leilighet på Frogner samme natt. Melderen sto selv sammen med den fornærmede kvinnen i saken.

Mistenkte hadde stukket av.

En drøy halvtime senere var politiet på stedet. Etter å ha parkert politibilen gikk tjenestefolkene opp i leiligheten. En lysekrone i krystall lå smadret på gulvet. Fornærmedes mobiltelefon var knust, det samme var speilet på badet. Parketten i den lyse stua var dekket av glassplinter, støv og smuss fra herpet inventar.

I stueveggen sto det plantet en kniv.

Noen timer tidligere skar stemmen til Marius Borg Høiby gjennom sommernatta i den fornemme gata, midt i indrefileten på Frogner.

– Jeg har lyst til at du skal dø. Jeg har lyst til at du skal dø.

Flere beboere i nabolaget ble revet ut av nattesøvnen av kronprinsesse Mette-Marits eldste sønn, som skrek:

– Jeg skal ødelegge livet ditt!

Strøket rundt Magnus Bergs gate på Frogner på Oslo vest har et naturlig anstrøk av klasse. Store, lyse leiligheter med høyt tak og gigantiske lysekroner. Porsche Cayenne og Range Rovere som ruller over brosteinsbelegget før de parkeres, klemt sammen utenfor oppgangene; du kan si hva du vil om fruene på Frogner, men lukeparkering er de gode på. Hist og her er en byvilla der haven ligger skjult bak høye hekker. I Magnus Bergs gate sitter lukta av penger i asfalten.

– Jeg vil ikke se trynet ditt mer. Vær så snill, gå vekk! sa kvinnen.

Nå smalt det en blankpolert kniv inn i en av gatas hvite vestkantvegger.

Marius og kvinnen han angrep, hadde vært kjærester en periode. Denne natta på Frogner var det slutt. Da patruljen kom til stedet, hadde den fornærmede hodeskader og sår. Patruljen så til henne og tok et kort, innledende avhør før hun ble sendt på legevakta. Der fikk hun konstatert hjernerystelse.

Både bilder fra leiligheten og et lydopptak av det nattlige dramaet ble solgt til Se og Hør. Der kunne hundretusener høre Marius Borg Høiby brøle:

– Æsj, slutt å følg etter meg! 

– Om vi er ferdig? Om vi er ferdig? Jeg kan love deg én ting. Du kommer aldri til å se trynet mitt igjen.

De to vil møtes i en rettssal. Han har nektet for andre anklager som har blitt rettet mot ham, men vold mot kvinnen på Frogner, det har Marius Borg Høiby erkjent. Uansett utfall i de andre sakene han må svare for, vil han bli straffet for det som skjedde den augustnatta. Allerede da politiet mottok den første meldingen, ble det klart at denne saken ville bli ulik alle andre. Ikke fordi den er mer eller mindre tragisk – tallene for menn som utøver vold mot kvinner, er absurde uansett hvem som er gjerningsmann eller offer:

Én av ti norske kvinner har blitt utsatt for alvorlig fysisk vold fra partneren sin: Det være seg at de ble slått eller sparket, tatt kvelertak på, utsatt for seksuell vold eller angrepet med kniv eller andre våpen. Også her gjaldt det en kvinne som hadde blitt banket av den som skulle stå henne nærmest. Men det var én ting som var forskjellig fra de andre sakene politiet fikk på bordet. Mannen som hadde påført henne skadene, var kronprinsessens sønn.


Mamma og stefar ringer

Den spesialtrente tjenestepersonen i Politiets sikkerhetstjeneste (PST) skjønte raskt at dette ikke var en ordinær telefonsamtale.

Den natta, i kokain- og alkoholrus, hadde kronprinsens stesønn banket ekskjæresten sin. Hendelsen var få timer gammel og ikke offentlig kjent. Marius Borg Høiby var fremdeles en fri mann. Samtaler med mannen i den andre enden av røret innebar vanligvis bruk av formelle titler, kutyme og strenge sikkerhetsregler. Men omstendighetene nå var utenom det vanlige.

Mannen som nå ringte PST, var kronprins Haakon Magnus, Norges neste konge.

Kronprinsen hadde et spørsmål. Det var tydelig at han var velinformert. Hvem som hadde lekket informasjonen han tydeligvis satt på, det ante ikke PST-representanten.

Nå, forklarte kronprinsen, forsto han det slik at stesønnen hans snart ville bli pågrepet?

I 2016 ble det opprettet et situasjonssenter hos Politidirektoratet. Det er et av politiets viktigste bindeledd ved store nasjonale kriser. Her gjennomføres det stadig øvelser på krisehåndtering og sikring av informasjonsflyt. Senterets hovedfunksjon er å styre politiressurser dit det er behov. Etter at Marius Borg Høiby hadde brukt vold mot kjæresten sin, ble senteret koblet på. Klokka 13.55 den søndagen varslet vaktsjefen ved politiets situasjonssenter krisestøtteenheten i Justisdepartementet om at Høiby skulle pågripes. Justisdepartementet orienterte Statsministerens kontor og Barne- og familiedepartementet. PST varslet Det kongelige hoff om voldshendelsen. Før det hadde patruljen på åstedet meldt fra til ledelsen på Sentrum politistasjon, som igjen hadde informert politimesteren i Oslo. På det tidspunktet visste mellom 25 og 50 personer om hendelsen. Men allerede før varselet gikk fra PST til hoffet, hadde det skjedd ting. 

Selv om det norske beredskapsbyråkratiet gikk i full krisemodus, hadde ikke myndighetene kontroll over informasjonsflyten.

Hvem som fortalte kronprinsparet om den forestående pågripelsen, er et mysterium. Men før det formelle varselet fra PST, og før voldshendelsen var offentlig kjent, ringte kronprins Haakon til Politiets sikkerhetstjeneste for å avklare om den dramatiske meldingen han hadde mottatt, faktisk var sann.

Også kronprinsesse Mette-Marit tok opp telefonen. Hun ringte ikke PST. Derimot varslet hun sønnen sin.

Marius kan umulig ha følt seg særlig kongelig idet moren ringte, dagen etter kokain- og fyllekula som endte med at han banket opp ekskjæresten sin.

Likevel var han snarrådig nok.

Klokka var 15.37 da politiet ringte Marius Borg Høiby og ga ham samme beskjed som han nettopp hadde fått fra moren sin. Marius var hjemme på Skaugum og avtalte å møte politiet på Jansløkka skole like ved. Før Marius lot seg føre inn i en politibil utenfor et søndagsrolig skolebygg, var flere potensielt viktige bevis borte. Da politiet tok beslag i Marius Borg Høibys telefon, var den knust. SIM-kortet – der mye av informasjonen i telefonen var lagret – var borte. 

Mens bevis ble slettet fra telefonen til Marius, ryddet mamma Mette-Marit sønnens hus på Skaugum, ifølge VG. Noe av det som eventuelt ville vært bevismateriale, i huset der Marius fikk bo på kongelig grunn, kan dermed ha blitt fjernet.


Morgenen etter

Da kronprinsesse Mette-Marit ringte eldstesønnen og fortalte at politiet kom til å pågripe ham, hadde Marius allerede hatt to telefonsamtaler før på dagen. 

Begge hadde vært med ekskjæresten. 

Igjen var det gjort opptak av samtalene. Igjen ble opptakene lekket til pressen, og VG og Aftenposten trykket redigerte referater. Der kunne folk lese at Marius Borg Høiby gjentok truslene fra natta før:

– Klæra dine står i fyr og flamme klokken 16.00. 16.00. Alt du eier, ligger allerede på plassen utafor her. Og jeg har en stor dunk med bensin og en lighter i hånda. Alt. Hører du det. Du er her klokken 16.00, sa Marius til kvinnen.

– Er du på vei? Nå er alle tingene på vei ut i søpla her nå. Jeg sa til deg at du hadde én time på deg til å komme ut hit. Det er tre timer siden, sa Høiby.

Kvinnen sa at hun kviet seg for å komme etter det Marius hadde gjort mot henne den natta. Argumentet ble møtt med hånlig avvisning fra kronprinsessens sønn:

– Etter det jeg gjorde mot deg i natt? Klappa til deg lite grann. […] Hæ? Slo deg litt med flat hånd. Hæ? Slo deg litt med flat hånd.

I samtalen sa kvinnen at Marius hadde slått henne flere ganger og tatt flere kvelertak på henne; hun fortalte om pustevansker og at hun hadde fått en kul i hodet som følge av volden.

Marius lot ikke til å bry seg.

– Hvis du ikke er her innen en time, så heller jeg bensin på klærne som allerede ligger her ute, og så tenner jeg på, sa han.

– Hvis du er så jævlig redd for å komme hit, så får du faen meg ta med deg NN [navngitt venninne]. Jeg kunne ikke brydd meg mindre. Du kommer nå. Skjønner du det. Jeg brenner alt du eier og har hvis du ikke er her innen en time. Alt.

Det ene lydopptaket etter det andre av Marius Borg Høibys private samtaler ble delvis lekket, delvis solgt til aviser og ukeblader. Men det var ett som vakte enda mer oppsikt enn de øvrige.

